1. Στόχοι του μαθήματος είναι: (α) να μελετηθούν, μέσα από συγκεκριμένα παραδείγματα, οι πολλαπλές σχέσεις που αναπτύσσονται μεταξύ της νεοελληνικής λογοτεχνίας και τέχνης, και της κοινωνίας: η επίδραση που ασκούν κοινωνικές καταστάσεις και φαινόμενα στη διαμόρφωση ρευμάτων, στη θεματική, στην τεχνοτροπία· η λογοτεχνία και η τέχνη ως ένας τρόπος ανάγνωσης της κοινωνίας· η λογοτεχνία και η τέχνη ως στάση ζωής· (β) να αποκτήσετε γνώσεις αναφορικά με συγκεκριμένες περιόδους ή συγκεκριμένα έργα της νεοελληνικής λογοτεχνίας και τέχνης· (γ) να εφοδιαστείτε με κλειδιά που θα σας επιτρέπουν να προσεγγίζετε τα λογοτεχνικά και τα εικαστικά έργα, και να τα ερμηνεύετε.
2. Το φετινό μάθημα διαρθρώνεται σε δύο διακριτά μεταξύ τους μέρη, τα οποία αφορούν τη σχέση λογοτεχνίας και κοινωνίας, και εικαστικών τεχνών και κοινωνίας αντιστοίχως. Το πρώτο μέρος, που θα διδαχθεί από την δρ. Νεοελληνικής Φιλολογίας Νάντια Φραγκούλη, ξεκινά, σύμφωνα με τον υπάρχοντα προγραμματισμό, στις 6 Μαρτίου και θα ολοκληρωθεί στις 17 Απριλίου (παρακαλώ να παρακολουθείτε τις ανακοινώσεις της ηλεκτρονικής τάξης για τυχόν αλλαγές λόγω των κινητοποιήσεων ή άλλου εξωτερικού παράγοντα).
3. Το δεύτερο μέρος θα διδαχθεί από την Αναπληρώτρια Καθηγήτρια Ευαγγελία Διαμαντοπούλου, θα ξεκινήσει στις 24 Απριλίου και θα ολοκληρωθεί με το τέλος του εξαμήνου. Αναλυτικές οδηγίες για το δεύτερο μέρος θα αναρτηθούν από την κ. Διαμαντοπούλου στη διάρκεια του εξαμήνου.
4. Η βαθμολογία σας θα προκύπτει συνδυαστικά από τα δύο μέρη του μαθήματος, τα οποία είναι και τα δύο υποχρεωτικά.

\*\*\*

1. Στο πρώτο μέρος θα ασχοληθούμε με το έργο δύο πολύ σημαντικών εκπροσώπων της νεοελληνικής λογοτεχνίας: με το πεζογραφικό έργο του Δημήτρη Χατζή και με το ποιητικό έργο του Γιάννη Ρίτσου. Θα εξετάσουμε όψεις του έργου των δύο αυτών λογοτεχνών συζητώντας και μελετώντας σταθερά την αλληλεπίδραση λογοτεχνίας και κοινωνίας. Ο Δημήτρης Χατζής σε μια συνέντευξή του χωρίζει το έργο του σε τρεις κατηγορίες: έργα για εκείνους που πιστεύουν, έργα των οποίων οι ήρωες πιστεύουν και δεν πιστεύουν, και έργα των οποίων οι ήρωες δεν πιστεύουν πια, έχουν χάσει το «καταφύγιο της ιδεολογίας» και επομένως είναι απολύτως ανυπεράσπιστοι. Θα αξιοποιήσουμε αυτήν την περιγραφή του Χατζή –η οποία όπως θα δούμε έχει την αξία της συνολικότερα για την περιγραφή της σχέσης της μεταπολεμικής πεζογραφίας με την ιδεολογία στη διαδρομή των μεταπολεμικών χρόνων– προκειμένου να εξετάσουμε τρία δείγματα από το έργο του. Θα ξεκινήσουμε με αποσπάσματα από το νεανικό του μυθιστόρημα «Φωτιά» (1946), θα προχωρήσουμε στο διήγημα «Σιούλας Ταμπάκος» από τη συλλογή διηγημάτων *Το τέλος της μικρής μας πόλης* (1953/1963) και θα κλείσουμε εξετάζοντας το διήγημα «Η ώρα της Φυρονεριάς» από τη συλλογή *Ανυπεράσπιστοι* (1966).
2. Η ποιητική δημιουργία του Ρίτσου εκτείνεται σε περισσότερο από μία πεντηκονταετία (από τη δεκαετία του 1930 ώς το τέλος της δεκαετίας του 1980)· δεκαετίες κατά τις οποίες ο Ρίτσος ήταν *πάντα παρών* σε αυτό που ο ίδιος αντιλαμβανόταν ως *κάλεσμα της εποχής* του. Το έργο του Ρίτσου κινείται ανάμεσα στην πολιτική ποίηση και την ποίηση της υπαρξιακής αγωνίας, στην επική και στη λυρική διάθεση, ανάμεσα στην πίστη σε έναν καλύτερο κόσμο και στη βασανιστική αμφιβολία για τη δυνατότητα κατάκτησης αυτού του κόσμου, ανάμεσα στην ποιητική της πλατιάς ανάσας των εκτενών συνθέσεων και στην ποιητική της ελάχιστης έκτασης, –ή και τα συνδυάζει με έναν μοναδικό για κάθε ποίημα τρόπο. Προκειμένου να εξερευνήσουμε το πολυσχιδές αυτό ποιητικό σύμπαν, διατηρώντας σταθερό τον προσανατολισμό προς τη μελέτη της διάδρασης λογοτεχνίας και κοινωνίας, θα εξετάσουμε αποσπάσματα από τον *Επιτάφιο* (1936), θα μιλήσουμε για τη θεματοποίηση της ελληνικής αρχαιότητας στο έργο του Ρίτσου με αφορμή ποιήματα από τους κύκλους ποιημάτων «Μαρτυρίες Β΄»(1964-1965)και *«*Επαναλήψεις»(1968), και θα κλείσουμε αναλύοντας κάποια ποιήματα ποιητικής, στα οποία η ποιητική φωνή σχολιάζει τη διαδικασία της ποίησης, αλλά και τη –πολλές φορές δύσκολη– σχέση ποίησης και ιδεολογίας.
3. Διάρθρωση μαθήματος (Για το πρώτο μέρος «Λογοτεχνία και Κοινωνία»): Στα Έγγραφα, στον οικείο κάθε φορά φάκελο, θα βρείτε αναρτημένα ανθολόγια με τα λογοτεχνικά κείμενα που θα μελετήσουμε. Θα πρέπει να τα έχετε μαζί σας γιατί θα δουλεύουμε διαβάζοντας ποιήματα εκ του σύνεγγυς, ώστε να κατασκευάσουμε τη γενική εικόνα μέσα από την ειδική παρατήρηση. Επιπλέον στα Έγγραφα θα βρείτε αποσπάσματα φιλολογικών δοκιμίων και συνεντεύξεων των λογοτεχνών τα οποία θα αποτελέσουν κομμάτι της ύλης σας **μαζί** με τις σελίδες που θα έχετε να μελετήσετε από το «σύγγραμμα».
4. Τα τρία πρώτα μαθήματα θα είναι αφιερωμένα στην πεζογραφία του Δημήτρη Χατζή (6, 13, 20 Μαρτίου). Τα τρία επόμενα μαθήματα (27 Μαρτίου, 3, 10 Απριλίου) θα είναι αφιερωμένα στην ποίηση του Ρίτσου. Στις 17 Απριλίου θα πραγματοποιηθεί η πρώτη γραπτή πρόοδος (διευκρινίσεις στην επόμενη παράγραφο). Εννοείται ότι πάντα υπάρχει πιθανότητα να χαθεί κάποιο μάθημα –σε αυτήν την περίπτωση θα συνεννοηθούμε για την αναπλήρωσή του.

**Τρόποι εξέτασης** (ΣΥΝΟΛΙΚΑ): **(α)**Όσοι και όσες, για οποιονδήποτε λόγο, δεν παρακολουθήσετε το μάθημα συστηματικά (σημειώσετε, δηλαδή, περισσότερες από 3 απουσίες στα δύο μέρη του μαθήματος αθροιστικά –δικαιούστε επομένως μέχρι και δύο απουσίες ανά μέρος του μαθήματος, όχι όμως περισσότερες από τρεις απουσίες στη διάρκεια του εξαμήνου), θα αξιολογηθείτε με ένα γραπτό στην περίοδο της εξεταστικής. Θα κληθείτε να απαντήσετε σε ερωτήσεις που αφορούν την ερμηνεία των έργων, καθώς και κατανόησης του θεωρητικού υλικού που θα έχετε μελετήσει από το «σύγγραμμα» και από το eclass. Η εξέταση θα γίνει με κλειστά βιβλία και σημειώσεις. **(β)**Όσες και όσοι παρακολουθήσετε συστηματικά το μάθημα, θα έχετε τη δυνατότητα να επιλέξετε είτε την τελική εξέταση είτε τις δύο γραπτές προόδους. Στην πρώτη θα κληθείτε να απαντήσετε σε ερμηνευτικές ερωτήσεις αναφορικά με το λογοτεχνικό έργο του Χατζή και του Ρίτσου (λαμβάνοντας φυσικά υπόψη και το θεωρητικό υλικό το οποίο θα έχετε μελετήσει), στη δεύτερη σε ερμηνευτικές ερωτήσεις αναφορικά με το εικαστικό έργο των Γιάννη Μόραλη και Χρήστου Καπράλου. Σε περίπτωση απουσίας σας είτε στην πρώτη είτε στη δεύτερη πρόοδο, θα πρέπει αναγκαστικά να λάβετε μέρος στην τελική εξέταση. Ο βαθμός σας προκύπτει είτε από τον μέσο όρο των δύο προόδων, είτε από την τελική γραπτή εξέταση (και τον μέσο όρο ανάμεσα στο μέρος που αφορά τη λογοτεχνία και εκείνο που αφορά τα εικαστικά).